Intelligens város
Ötletek, igények, ígéretek – egy kötetlen, ámde fontos megbeszélés elé

Sok szereplő, támogató kell az intelligens város megvalósításához, különféle szinteken:
A.	Országosan a kormányzat, szaktárca.
B.	Helyben, régiókban az önkormányzat, hivatal és közintézmények.
C.	Mindenütt jelen van az üzleti szféra – szolgáltatók és vállalkozások.
D.	Akik ugyancsak szükségesek: civil szervezetek és lelkes magánszemélyek.

Központ és régió törekvéseinek találkozása. Akkor valósulhat meg az intelligens város, ha a jó helyi kezdeményezések, vállalkozó készség és tenni akaró érdeklődés találkozik a központi szándékkal, támogatással, a jogi-gazdasági környezet célirányos alakításával. Mindkét oldal hathatós erőfeszítése kell hozzá!

Mi is az intelligens város? Eszközök és folyamatok bonyolult összessége: információ gyűjtés, elektronikus feldolgozás, átviteli technika valamint szakadatlan, célirányos, gyors, hatékony és közcélú szolgáltatás. Elsődleges hordozója az Internet és a digitális telefónia. 

Hol tart az ország és Szekszárd? Internet felhasználás tekintetében Magyarország Európában a lemaradók közé csúszik, a D-Dunántúl régiója az utolsók között van. A GSM penetráció tekintetében jobb a helyzet. 

Mit kérünk és mit ígérünk? 

1.	Jó infrastruktúrát. A Budapest-Szekszárd közötti vonal drága, főleg, ha minden szolgáltató külön is kiépíti. Ki kell alakítani a BIX mintájára a megyeszékhelyi adatkicserélő központokat, nálunk a SIX-et (Szekszárd Internet eXchange). Ne utazzanak potyán a bitek Budapestre és vissza, ha a szomszédba küldjük, csak azért, mert más a szolgáltatója a feladónak és a címzettnek. Ez árban és a sebességben is javulást hoz. Országos internetes alternatív kerülő utak egyelőre nem nagyon léteznek. Legyenek a megyeszékhelyek között széles sávú keresztkapcsolatok, átkötések! Ez olyan informatikai közmű, mint az úthálózat: alapszolgáltatás valamilyen szintig!

2.	Többeknek kifizethető Internetet vidéken is. Nagyon fontos az esélyegyenlőség biztosítása a vidéknek. Az Internet viszonylagos drágasága ellenére még mindig a legolcsóbb potenciális lehetőség. Támogatni kell a tömegnek hozzáférést biztosító technológiákat, hardvereket és szoftvereket. A helyi szolgáltatók nem nagyon tudják lejjebb tornászni áraikat, ehhez az állam segítsége kell, a monopolizált fő szolgáltató egyeduralmának megtörése. A kormányzattól az infrastruktúra fejlesztés mellett a magánemberek informatikai befektetéseinek ösztönzését (ÁFA mérséklés, adóleírás stb.) is várjuk.

3.	Elkötelezett önkormányzatot és közintézményeit. Mérjük fel a lehetőségeket, tűzzük ki a célokat. Máshol mi van, mi működik? Itt mit akarunk elérni? Kinek? Mi a költségvonzata? A felméréseket támogassa a minisztérium, az önkormányzat vonjon be helyi erőket. A felmérést kövesse az apró, de folyamatos, lépésenkénti megvalósítás lehetőleg látványos eredményekkel. Nem hosszú távú, nagyra törő, utópisztikus víziók kellenek az intelligens városról, hanem emberléptékű, rövid idő alatt eredményt produkáló fejlesztések sorozata. 

Vannak – egyelőre konzisztens rendszerbe nem foglalt – ötleteink:
•	Nyilvános, személyre szóló adatbázisok, személyazonosítás utáni lekérdezések (pl. közüzemi – víz, távfűtés, szemét – számlák, helyi adófajták). Az elektronikus aláírás bevezetése a jövő, de még kissé korai.
•	Megfontolandó mindenkinek ingyenes e-mail cím juttatása a városban - alanyi jogon. A hivatal különféle lakossági ügyeket intéző osztályainak legyen e-mail címe, ezek a címek legyenek rajta a http://www.szekszard.hu/ honlapon, az érkező leveleket az illetékesek rendszeresen olvassák el, válaszolják meg. A közérdekű kérdésekre adandó válaszokat a honlap arra való helyén tegyék közzé. El kell érni, hogy a címek ne csak létezzenek, küldő és fogadó oldalon egyaránt minél inkább használatban legyenek. Csak akkor fog az egész működni, ha az adatgazdák is működtetni akarják.
•	A hivatalnak több jól képzett főállású alkalmazottja folyamatosan, kizárólagos feladatként gondozza az intelligens város eszközeit. Az egyik legfontosabb elem a város honlapjának fenntartása. Ez a portál legyen egy keretrendszer, ami képes bármilyen adatforrásból, testre szabhatóan megjeleníteni a kért tartalmat. A tartalom fejlesztés kellő prioritást kapjon, ugyancsak nagyon fontos az aktualitás állandó fenntartása. Az önkormányzat és közintézményei mutassanak példát a tartalomszolgáltatás és a használat terén.
•	Minél több ügyintézői gépet az Internetre kell kötni. Ehhez ugyancsak megfelelő hardver és szoftver kell. Pályázatok kiírásakor jussanak lehetőségekhez a kis településeken kívül az intelligens város irányába mozduló városi önkormányzatok is.
•	Értesítéseket a sajtó 4 napos, a posta 2 napos késleltetése helyett órákon belül ki lehet küldeni elektronikusan. Be kell vezetni letölthető elektronikus űrlapokat is.
•	A WAP is lehetséges alternatíva (különösen, mióta a Pannon GSM bevezette az átalánydíjat), de léteznek ígéretes kapcsolt kétirányú e-mail – SMS szolgáltatások is. 

4.	Az intelligens város népszerűsítését. Az intelligens várost szolgáló Internet és mobil telefónia, az alkalmazások nem pusztán eszközpark és tartalmi kínálat formájában valósulnak meg, a közösség hozzáállása éppúgy lényeges, mint a rendelkezésre álló technika és emberi ráfordítások. Fel kell kelteni az érdeklődést, be kell mutatni, sulykolni, divattá tenni a lehetőségeket. Oktatások szükségesek, alapvetően fontos a városlakók ismeretanyagának fejlesztése. Erre csak kezüket fogva, minden támogatást megadva van mód. Továbbra is nagy szerep hárul a civil kezdeményezésekre, egyesületekre. 
•	A diákságon keresztül is hatékonyabban meg lehet szólítani a lakosságot. Sokszor az iskolás gyerekeket érdemes bevonni és rajtuk keresztül megnyerni a szülőket.
•	A médiában (újság, TV, rádió) is népszerűsíteni kell a kiépülő alkalmazásokat, lehetőségeket. 
•	Akik nem rendelkeznek Internet hozzáféréssel, nincs email címük, se számítógépük, szívesen használnának a város különböző pontjain felállított ingyenes terminálokat.
•	A megcélzottak ne csak a helyben lakók legyenek, hanem a csak ideiglenesen nálunk tartózkodók (turisták, látogatók) is.
•	A civil szféra a koncepció kialakításában, társadalmi támogatásban, igények felkeltésében vállalhat részvétel. Később, a megvalósításkor a helyi vállalkozások kerülnek majd előtérbe.

Néhány már megvalósult és kétségtelen helyzeti előnyt jelentő eredmény:

•	Jól működő és immár elég széleskörűen kiterjedt kábeles hozzáférés, a belső Intranet egyre nagyobb felértékelődésével. (5 és fél éve működik!)
•	A városi külterületeket a hazai átlaghoz képest sokszorosan "megszóró" rádiós (szintén állandó, folyamatos!) hozzáférés.
•	Ingyenes(!), így a városban tevékenykedők TELJES KÖRŰ kereskedelmi és szolgáltatási adatbázisa (http://www.szeki.hu/), mely nagyon jó Szekszárd térképpel és wap-os eléréssel is rendelkezik!
•	Megkezdődött a város érdekességeinek, nevezetességeinek, szépségeinek feltárása (forrás gyűjtés stádiumban), melynek célja, hogy az Interneten keresztül vonzóvá tegye városunkat, vagy, hogy az idegen tájékozódhasson a városi lehetőségekről.
•	Egyedülálló helyi fejlesztés, mellyel egyszerűen és olcsón megvalósítható SMS-es kommunikáció. Így bevonható a hatékony információ áramlásba. Akár úgy is, hogy az üzeneteket az e-mail levelezővel lehet kezelni, ezzel nagyon megkönnyítve az ügyfélszolgálatok e-mail csatornájának kibővítését az SMS csatornával. (Kommunikációs csatornák átjárhatósága!)
•	Megvalósult helyi fejlesztésű automatizmusok az információk webes megjelenésére!
•	A CsaTolna Egyesület (http://www.csatolna.hu/) tevékenységének eredményei:
- webkamera (a világon a legjobbak között!),
- online időjárás jelzés,
- érdekességek, mely vonzzák a virtuális látogatókat,
- az Internet népszerűsítése érdekében született tanulmányok, előadások.

A fenti tények és kezdemények összefogása az "intelligens város" kapcsán akár hamar látványos eredményeket is hozhat!

Összegzésül: Szekszárd ideális terep a "kísérletezésre", megérdemli a kiemelt segítséget!

Szekszárd, 2002. október 15.